'Heimstónar'er heitið á konsertini, sum Tarira fer at hava í Müllers Pakkhúsi fríggjakvøldið 29. mai kl. 19: 00. Her verður ferðast bæði í tíð og stað; henda ljóðferðin tekur áhoyraran til 9 ymisk lond í heiminum, summi nær summi fjar. Heitið Tarira stavar frá hugaheimi William Heinesens úr skaldsøguni Glataðu spælimenninir, har Tarira stígur fram sum dreymsjón, hvørs gátuføri vakurleiki tølir og kveikir eins og listin, tá hon er góð. Fyrst og fremst er tað ein brennandi áhugi fyri kórsangi, sum er upprunin til, at kórið Tarira varð stovnað av eldhugaðum einstaklingum í Havn várið 2002. Men hóast talan er um eitt áhugakór við sangarum, ið dagliga starvast sum lærarar, læknar o. s. fr. , hevur Tarira sýnt yrkisligt framasøkni í teim mongu verkætlanum, kórið hevur luttikið í. Tarira telur 19 sangarar, ið flestir hava drúgvar royndir innan kórsang og tónleik yvirhøvur. Hóast fá ár á baki hevur Tarira sligið navn sítt fast við mongum framførslum á høgum støði í Føroyum, men eisini kring norðurlond. Kórið var í 2006 í uppskoti at fáa tónleikavirðisløn Norðurlandaráðsins saman við fleiri framúrskarandi norðurlendskum kórum sum t. d. kamarkóri Eric Ericssons, ið vann virðislønina. Skráin hjá Tarira hevur øll árini verið fjølbroytt við serligum denti á renesansutónleik og nýskrivaðan tónleik. Kórið hevur bílagt verk frá bæði føroyskum og norðurlendskum tónaskøldum og hevur í hesum sambandi staðið fyri fleiri forvitnisligum frumframførslum. Sterkar røddir seta dám á ljóðmyndina hjá Tarira, sum eftir miðvísa venjing við intonatión og dynamikki, megnar at sameina neyðugan klangligan reinleika við eitt spennandi dramatiskt, ekspressivt úttrykk. Tí er Müllers Pakkhús so framúr til júst hetta høvið við'Heimstónum'.